**Nagyböjti kisokos**

*Kedves Testvérek!*

*Egy ideje már nem is kell kereszténynek lenni ahhoz, hogy az ember tudja, mit is jelent böjtölni: gyógyböjt, léböjt, tisztítókúra – e gyakorlatok immár mindennapjaink részévé váltak. Lám, a mai ember újra rádöbben, hogy az egyház kétezer éves gyakorlata hasznos lehet. Ám mi, keresztények, mégsem terápiás célból böjtölünk. Számunkra a* ***Hamvazószerdával kezdődő nagyböjti időszak****, más néven a Szent 40 nap a megtérés, az Isten felé fordulás és a felebaráti szeretet gyakorlásának kiemelt ideje. Érdemes ezért szívünkbe vésni Ferenc pápa szavait: „Életünkben mindig szükségünk van* ***megtérés****re, minden nap! Elménket és szívünket állandóan Isten felé kell irányítanunk. Ehhez bátran el kell utasítanunk mindent, ami eltérít, a hamis értékeket, amelyek becsapnak minket, és csalárd módon előcsalogatják önzésünket. Ugyanakkor bíznunk kell az Úrban, az ő jóságában és az ő mindnyájunkra vonatkozó szeretettervében. A nagyböjt bűnbánati időszak, ez igaz, de nem szomorú, nem gyászos idő! Örömteli és komoly vállalkozás arra, hogy levessük önzésünket, a régi embert, és napról napra megújuljunk. Egyedül Isten adhatja meg igazi boldogságunkat: hasztalan időpocsékolás máshol keresni: a gazdagságban, az élvezetekben, a hatalomban, a karrierben… Isten országa minden várakozásunk beteljesedése, mert az egyszerre az ember üdvössége és Isten dicsősége.” (Zoltán atya)*

**Mi a böjt?** Nem önsanyargatás és fogyókúra, hanem tudatosabb odafigyelés Istenre, embertársainkra és önmagunkra. Különösen szem előtt tartjuk ezt nagyböjt péntekjein. *Hamvazószerdán* és *Nagypénteken* Jézus értünk vállalt áldozata iránti tiszteletünk jeléül szigorú böjtöt tartunk.

Idei *közös böjti felajánlásunk és imaszándékunk*: egyházközségünkért.

***„Jóság-liszt”*** – minden elvégzett jócselekedet = egy kiskanálnyi liszt, amit összegyűjtve hetenként hozzunk el a templomba! (Húsvét vasárnapra készül el belőle a kalács ☺)

Nagyböjt péntekjein templomunkban **keresztutat** járunk: felidézzük a szenvedéstörténet állomásait és erőt merítünk abból, hogy Jézus mindezt értünk vállalta.

**Időpontja: 17:15.** (utána Szentmise).

**Márc. 10-11-12.** nagyböjti lelkigyakorlat Olasz Attila atya vezetésével. Gyónási lehetőség.

**Márc. 19. Szent József** **ünnepe** – *Nagyapák, édesapák köszöntése és megáldása* a **9 órai Szentmisében.**

**Április 1.** 17:00. **és április 2.** 9:00. Dramatizált, zenés passiójáték a templomban.

**Virágvasárnap** **–** Ápr. 2. **Jézus dicsőséges jeruzsálemi bevonulására emlékezünk**

9:00. Szentmise barkaszenteléssel. Passiójáték.

**Szent Három Nap** – **Az egyházi év szíve**

reggelente 8:00-tól *Jeremiás siralmai* – közös ima

**Nagycsütörtök –** Ápr. 6. **Az utolsó vacsora emlékezete, Jézus szolgáló, lehajló és önmagát ajándékozó szeretetének ünneplése.**

18:00. Esti liturgia: az *Oltáriszentség alapítása – lábmosás szertartása, oltárfosztás, virrasztás*

A harangok elnémulnak.

**Nagypéntek** **–** Ápr. 7. **Jézus Krisztus szenvedése, kereszthalála, Jézus szeretetből fakadó életáldozatának ünneplése** – szigorú böjti nap.

15:00. Családok keresztútja a Kálvárián

18:00. Esti liturgia – *Passió, kereszthódolat, virrasztás a szent sírnál*

**Nagyszombat –** Ápr. 8. **Jézus sírban nyugvásának napja** – *a „nagy csend”, a kongó üresség, a figyelmes várakozás ideje*

*Szent sír látogatás* – egész napos lehetőség betérni a templomba.

20:00. Húsvéti vigília (feltámadási liturgia): az Egyház ünnepi virrasztás keretében jelképek segítségével szeretné szívünkhöz közel hozni hitünk szent titkát, Jézus Krisztus föltámadását. A négy szimbólum négy részre osztja a szertartást: a fény, a Szentírás, a víz, az Eucharisztia. A liturgia végén feltámadási körmenet.

**Húsvétvasárnap –** Ápr. 9. **Jézus föltámadása**

9:00. Ünnepi Szentmise, a végén ételszentelés

(ki-ki készítsen az ünnepi ételekből egy kosárkába, s hozza magával a templomba!)

*Mise után tojáskeresés a templomkertben.*

*Jóságlisztből sütött kalács elfogyasztása.* ☺

**Húsvéthétfő –** Ápr. 10.

9:00. Ünnepi Szentmise – locsolkodás ☺☺☺

NAGYBÖJTI KISOKOS 2023



www.makobelvaros.hu